በአማራ ክልል ባለፉት 24 ሰዓታት ሦስት ሰዎች የኮሮናቫይረስ ተገኘባቸው፡፡
ባሕር ዳር፡ ሰኔ 09/2012 ዓ.ም (አብመድ) በአማራ ክልል ባለፉት 24 ሰዓታት በተደረገ 662 የላቦራቶሪ ምርመራ በ ሦስት ሰዎች ላይ ቫይረሱ መኖሩ ተረጋግጧል፡፡ቫይረሱ እንዳለባቸው በምርመራ የተረጋገጡትም አንድ ከመተማ ለይቶ ማቆያ፣ አንድ ከወረታ እና አንድ ደግሞ ከተሁለደሬ ናቸው፡፡ በምርመራ ቫይረሱ እንዳለባቸው የተረጋገጡት ከ 32 እስከ 70 ዓመት የእድሜ ክልል ውስጥ የሚገኙ ሁለት ወንዶች እና አንድ ሴት ናቸው፡፡በአማራ ክልል እስከ ዛሬ ሰኔ 9/2012 ዓ.ም ድረስ ለ 6 ሺህ 252 ሰዎች የናሙና ምርመራ ተደርጎ በ 234 ሰዎች ላይ ቫይረሱ መገኘቱን የአማራ ክልል ጤና ቢሮ አስታውቋል፡፡ በ24 ሰዓታት ውስጥ በአማራ ክልል በአዲስ ያገገመም ሆነ በቫይረሱ ምክንያት ሕይወቱ ያለፈ ሰው የለም፡፡በክልሉ በጽኑ ህሙማን የህክምና ክፍል ውስጥ የገባ ታማሚ አለመኖሩን እና ቫይረሱ ተገኝቶባቸው በለይቶ ህክምና መስጫ ማዕከከላት ውስጥ የሚገኙት ሁሉም በመልካም ጤንነት ላይ እንደሚገኙም ነው ቢሮው ያስታወቀው፡፡